Fredag formiddag møter HA Steinar Torp. Han er leder i borettslaget i Niels Stubbs gate på Busterud – tvers over den nye Halden Arena. Han møter prosjektleder og rådgiver Victor Borge Svendsen og ergoterapeutene Bente Bjørk og Kristine Hammerstad.
De demonstrerer og informerer om hva boligkartleggingen går ut på.
– Det er mange muligheter for å legge forholdene best mulig til rette i fellesarealene inne og ute. Behovene vil være forskjellige fra borettslag til borettslag. Det er nettopp her vår kartlegging kan hjelpe dem på veien, sier Borge Svendsen.
– Det kan dreie seg om alt fra å se på mulighet for å installere heis, til å merke dører, trapper, rekkverk og gelendre.
Universell utforming er et nøkkelord, sier ergoterapeut Bente Bjørk.
En rekke borettslag i sentrum har hatt besøk allerede.
– Vi har hatt en god dialog med alle, og mer skal det bli, sier Kristine Hammerstad.
Borettslagsleder Steinar Torp heier på prosjektet. Han synes det har mye for seg, og forteller at styret allerede har vedtatt å gjøre noe med merkingen av trappene i Niels Stubbs gate.
– Vi skal montere markører på første og siste trappetrinn slik at svaksynte føler seg tryggere i trapper og oppgang. I dag er det ingen kontraster i fargene mellom vegger og trappetrinn, og det intensjonen om at så mange som mulig kan bli boende hjemme lenge gir mening.
I en boligkartlegging går kommunen nå i dialog med borettslag som har kommunale leiligheter.